**Informatīvais ziņojums**

Par 2017. gada 24. oktobra Eiropas Savienības Transporta, telekomunikācijas un enerģētikas ministru padomes sanāksmē izskatāmajiem jautājumiem

2017. gada 24. oktobrī Luksemburgā notiks Eiropas Savienības (turpmāk – ES) Transporta, telekomunikācijas un enerģētikas ministru padomes sanāksme (turpmāk – padome).

Padomē plānotas politikas debates par Digitālā vienotā tirgus stratēģijas īstenošanu un par “Kiberdrošība 2.0” pēc Eiropadomes un Tallinas Digitālā samita 2017. gada 29. septembrī.

**1. Ieviešot Digitālā vienotā tirgus stratēģiju: situācija pēc Eiropadomes un Tallinas digitālā samita 29.septembrī** – politikas debates (VARAM kompetences jautājums)

Šī gada 22.-23. jūnija Eiropadomes secinājumos ir uzsvērta vispārējā nozīme, kāda ir vērienīgam digitālam redzējumam Eiropai, tās sabiedrībai un ekonomikai. Secinājumos tika norādīts, ka ir vajadzīga holistiska pieeja digitālajam aspektam, lai spētu risināt problēmas un izmantot iespējas, kas izriet no 4. industriālās revolūcijas. Šajā nolūkā ir jāīsteno visi digitālā vienotā tirgus stratēģijas elementi, vienlaikus plašāk raugoties uz tirgiem, infrastruktūru, savienojamību, sabiedriskiem un kultūras aspektiem, tostarp digitālo plaisu, normām un standartiem, saturu un datiem, investīcijām, kiberdrošību, e-pārvaldi, pētniecību un izstrādi. Minētajos secinājumos Eiropadome atzinīgi vērtēja Eiropas Komisijas nodomu pārskatīt kiberdrošības stratēģiju un līdz gada beigām ierosināt turpmākas mērķtiecīgas darbības nolūkā pārvarēt pašreizējos un nākotnes izaicinājumus kiberdrošības jomā.

Padomes prezidentvalsts Igaunija Tallinas Digitālo samitu rīkoja sadarbībā ar Eiropadomes priekšsēdētāju un Eiropas Komisiju. Samitā 2017. gada 29. septembrī kopā pulcējās ES valstu vai to valdību vadītāji. Digitālā samita mērķis bija veidot forumu, lai sāktu augsta līmeņa diskusijas par digitālās inovācijas plāniem, kas dotu iespēju Eiropai turpmākajos gados globalizētā pasaulē atrasties tehnoloģiskās attīstības priekšgalā un būt digitālās jomas vadībā. Samita ietvaros ES valstu un valdību vadītāji pievērsa uzmanību divām tēmām - “Pārvaldības nākotne” un “Ekonomika un sabiedrības nākotne”. Sesijas “Pārvaldības nākotne” ietvaros notika diskusija par ES valsts un valsts iestāžu lomu uzticības veicināšanā brīvam un atvērtam internetam un sabiedrībai. Savukārt otrās sesijas “Ekonomika un sabiedrības nākotne” laikā valstu un valdību vadītāji diskutēja par to, kāda infrastruktūra nākotnē būs nepieciešama, lai nodrošinātu Eiropas datu ekonomikas attīstību.

Pēc Digitālā samita tika publicēti Igaunijas ministru prezidenta Jüri Ratas secinājumi par Tallinas digitālo samitu, kuros uzsvērts, ka pārvaldēm un publiskajam sektoram jāstrādā atbilstoši digitālā laikmeta prasībām, līdz 2025. gadam jāpadara Eiropa par līderi kiberdrošības jomā, Eiropai jākļūst par digitālā laikmeta uzņēmumu un inovatoru mājām, jāstrādā, lai Eiropas iedzīvotāji būtu gatavi dzīvot un strādāt digitālā laikmetā, jāinvestē digitālās ekonomikas izaugsmē, tostarp, pasaules līmeņa infrastruktūrā.

Eiropas Komisija 2017. gada 10. maijā publicēja paziņojumu par Digitālā vienotā tirgus stratēģijas vidusposma pārskatu. Tajā Eiropas Komisija norādīja uz trim galvenajām jomām, kurās ir vajadzīga turpmāka ES rīcība: 1) pilnīgi atraisīt Eiropas Datu ekonomikas potenciālu, 2) sargāt Eiropas vērtības, novēršot kiberdrošības apdraudējumus, 3) veicināt tiešsaistes platformas, kas ir atbildīgas godīga interneta ekosistēmas dalībnieces.

Digitālā vienotā tirgus mērķis ir nojaukt normatīvās barjeras un panākt, ka 28 valstu tirgi kļūst par vienotu digitālo tirgu, novēršot šķēršļus iepirkumiem tiešsaistē, veicinot interneta uzņēmumu un jaunizveidotu uzņēmumu izaugsmi un veicinot digitālo rīku izmantošanu uzņēmumos un pārvaldēs. Pēc Eiropas Komisijas aplēsēm pilnībā funkcionējošs digitālais vienotais tirgus Eiropas ekonomikai varētu nodrošināt 415 miljardus eiro gadā un radīt simtiem tūkstošu jaunu darbavietu.

**Latvijas viedoklis**

Par Digitālā vienotā tirgus stratēģiju ir izstrādāta un Ministru kabineta 2015. gada 8. decembra sēdē (prot.nr.66, 56.§) apstiprināta Latvijas nacionālā pozīcija, kurā Latvija atzinīgi vērtē un atbalsta Digitālā vienotā tirgus stratēģijā izvirzīto iniciatīvu kopumu, lai izmantotu digitālo tehnoloģiju sniegtās iespējas un izveidotu savienotu digitālo vienoto tirgu. Digitālā vienotā tirgus stratēģiju ieviešana palīdzēs novērst šķēršļus darījumiem tiešsaistē, atraisīs izaugsmes iespējas interneta uzņēmumiem un jaunizveidotiem uzņēmumiem un veicinās digitālo rīku izmantošanu uzņēmumos un valstu pārvaldēs, sniedzot ieguldījumu drošas digitālās vides un pakalpojumu attīstīšanā, kā arī digitāli prasmīgu lietotāju sagatavošanā.

**Latvija ir atbalstījusi Eiropadomes 22.-23. jūnija secinājumus. Kopumā atbalstām Igaunijas Ministru prezidenta Jüri Ratas secinājumus par Tallinas digitālo samitu**. Atbalstām nepieciešamību pēc vērienīga digitāla redzējuma Eiropai, nepieciešamību adaptēties dzīvei un darbam digitālā laikmetā, veicinot digitālas, kiberdrošas ekonomikas izaugsmi un investējot pasaules līmeņa infrastruktūras izveidē. Uzrunājot Tallinas digitālā samita dalībniekus, Ministru prezidents Māris Kučinskis uzsvēra, ka dati mūsdienās ir galvenais resurss, kas var radīt līdz šim neizmantotu pievienoto vērtību. Ministru prezidents arī uzvēra, ka digitālajā vienotajā tirgū ir jānodrošina visiem iedzīvotājiem vienlīdzīgas iespējas, piekļuve pakalpojumiem un spēja pielāgoties digitālajai videi. Lai pārvarētu šo izaicinājumus, digitālie aspekti būtu jāintegrē ikvienā sektorā. Digitālais laikmets prasa digitālu transformāciju visās tradicionālajās nozarēs. Valstu pārvaldēm ir aktīvāk jāintegrē un jāmotivē iedzīvotājus izmantot valsts digitālos risinājumus. Ir jāinformē sabiedrība par valstu digitālajām iespējām, plaši jāattīsta sabiedrības digitālās prasmes. Lai iedzīvotāji būtu gatavi pielāgoties digitālajai attīstībai, ir nepieciešama moderna un nākotnes darba tirgus prasībām atbilstoša izglītības sistēma.

# 2. Kiberdrošība 2.0: situācija pēc Eiropadomes un Tallinas digitālā samita 29. septembrī – politikas debates (Aizsardzības ministrijas kompetences jautājums)

Šī gada 22.-23. jūnija secinājumos Eiropadome atzinīgi vērtēja Eiropas Komisijas nodomu pārskatīt kiberdrošības stratēģiju un līdz gada beigām ierosināt turpmākas mērķtiecīgas darbības nolūkā pārvarēt pašreizējos un nākotnes izaicinājumus kiberdrošības jomā.

Digitālā samita laikā Tallinā 29. septembrī notika diskusija par pārvaldības nākotni, kuras laikā tika uzsvērts, ka viens no ES Digitālā vienotā tirgus efektīvas funkcionēšanas pamatnosacījumiem ir elektronisko datu drošība un tīklu un informācijas sistēmu drošība.

Ņemot vērā drošības situācijas pasliktināšanos kibertelpā un kiberuzbrukumu skaita un apjoma pieaugumu, Eiropas Komisija š.g. 13. septembrī publicēja jaunu kiberdrošības stratēģiju. Līdztekus Komisija nāca klajā ar vairākiem priekšlikumiem, tostarp ierosinot izveidot Eiropas Kiberdrošības aģentūru, kā arī uzlabot koordināciju, lai varētu reaģēt uz plaša apmēra kiberdrošības incidentiem un krīzēm.

**Latvijas viedoklis**

Kopumā atbalstām, ka Eiropai ir nepieciešama vienota pieeja kiberdrošībai un Eiropai ir jāfunkcionē kā vienotai kibertelpai un kiberdrošības tirgum, ņemot vērā drošības sertifikāciju, vienotus standartus, operacionālo kapacitāti un kolektīvo krīžu vadību.

Latvija atbalsta sadarbību ES līmenī, lai stiprinātu ES kopējo kiberdrošības līmeni, it īpaši liekot uzsvaru uz sadarbību ar NATO krīzes reaģēšanai, informācijas apmaiņai un spēju paaugstināšanai, veicinot labāku ES-NATO sadarbību krīzes vadības uzlabošanai kiberdrošības kontekstā, kas ļaus izvairīties no spēju pārklāšanās, vienlaikus nodrošinot racionālu resursu izlietojumu. Ņemot vērā kiberdrošības pieaugošo lomu Eiroatlantiskajā sadarbībā, vērība jāpievērš ES-NATO 2016. gada Kopīgās deklarācijas Rīcības plāna pārskatīšanai, uzturot kiberdrošības jautājuma nozīmīgo lomu sadarbības dienaskārtībā.

**Citi jautājumi:**

Šī gada 24. oktobra ES Transporta, telekomunikācijas un enerģētikas ministru padomes sanāksme darba kārtības sadaļā „Citi jautājumi” iekļauti šādi Satiksmes ministrijas un Vides aizsardzības un reģionālās attīstības ministrijas kompetencē esoši informatīvi jautājumi, ko Latvija pieņem zināšanai:

1. *Praktiski soļi, lai panāktu nākamās paaudzes savienojamību (Prezidentūras sniegta informācija)*

Latvija pieņem zināšanai Igaunijas Prezidentūras sniegto informāciju. 2017. gada 18. jūlijā Igaunijas Prezidentūra organizēja neformālo Ministru padomi, kuras ietvaros arī apstiprināja deklarāciju par 5G attīstību, ko Latvija no savas puses pilnībā atbalstīja.

1. *Ministru deklarācija par elektronisko pārvaldi un Austrumu Partnerības Digitālo ministru deklarācija (Prezidentūras sniegta informācija)*

Austrumu partnerības digitālās pārvaldes ministru sanāksmes laikā 2017. gada 5. oktobrī Tallinā ES un Austrumu partnerības valstu ministri parakstīja deklarāciju, kurā apņēmās turpināt attīstīt noteiktās saistības digitālās ekonomikas jomā un uzsvēra nepieciešamību turpināt iesākto darbu un deklarāciju sniegt kā ieguldījumu novembrī gaidāmajam Austrumu Partnerības samitam.

Pirmajā ES un Austrumu partnerības digitālo ministru sanāksmē Luksemburgā 2015. gada jūnijā, Latvijas prezidentūras ES padomē laikā,  tika parakstīta pirmā ES un Austrumu partnerībā iesaistīto valstu ministru deklarācija, kurā Austrumu partnerības valstis  apņēmās attīstīt digitālo ekonomiku un uzsvēra tās nozīmīgumu.

Katrā nākamajā prezidentūrā digitālie jautājumi ir izvirzīti priekšplānā un arī Igaunijas prezidentūras laikā tie ir noteikti kā prioritāri. Austrumu Partnerības digitālās pārvaldes ministru sanāksmes laikā tika akcentēts arī tas, ka Latvija ir apņēmusies vadīt divus digitālo prasmju tīkla darbības virzienus, tostarp, dalīties ar Latvijas pieredzi un palīdzot izveidot nacionālās digitālās prasmju koalīcijas Austrumu partnerības valstīs, un arī palīdzēt izstrādāt Mazo un vidējo uzņēmumu (MVU) digitālo prasmju sistēmu Austrumu partnerības valstīs.

Tallinā 2017. gada 6. oktobrī notika ES elektroniskās pārvaldes ministru sanāksme, tās ietvaros tika parakstīta ES elektroniskās pārvaldes ministru deklarācija, aicinot Eiropas Komisiju un dalībvalstīm apņemoties īstenot konkrētus pasākumus e-pārvaldes attīstībā, tostarp, veicināt principu, tādu kā “digitāls pēc noklusējuma”, “iesniedz vienreiz”, “uzticamība un drošums”.

**Latvijas viedoklis**

Latvija kopumā atbalsta Ministru deklarāciju par elektronisko pārvaldi un ES un Austrumu partnerības valstu ministru deklarāciju, kurā dalībvalstis apņēmās turpināt attīstīt noteiktās saistības digitālās ekonomikas jomā. Latvija atbalsta ES dalībvalstu apņemšanos turpināt darbu, lai pabeigtu digitālā vienotā tirgus izveidi un veicinātu digitālā vienotā tirgus attīstību Austrumu Partnerības valstīs.

# Latvijas delegācija:

Delegācijas vadītājs: **Jānis Eglīts**, Vides aizsardzības un reģionālās attīstības ministrijas parlamentārais sekretārs.

Delegācijas dalībnieki: **Alise Balode**, Latvijas Republikas Pastāvīgās pārstāvniecības Eiropas Savienībā vēstniece, pastāvīgās pārstāves vietniece;

**Baiba Čāmāne-Ločmele**, Latvijas Republikas Pastāvīgās pārstāvniecības Eiropas Savienībā trešā sekretāre, Mertens;

**Anita Drondina**, Vides aizsardzības un reģionālās attīstības ministrijas nozares padomniece;

**Elita Zvaigzne**, Vides aizsardzības un reģionālās attīstības ministrijas vecākā konsultante;

**Normunds Egle,** Satiksmes ministrijas nozares atašejs;

**Līga Rozentāle**, Aizsardzības ministrijas nozares padomniece.

Vides aizsardzības un  
reģionālās attīstības ministrs Kaspars Gerhards

Vides aizsardzības un reģionālās attīstības ministrijas  
valsts sekretārs Rinalds Muciņš